**Povzetek revizijskega poročila** ***Pravilnost poslovanja politične stranke* *Slovenska nacionalna stranka v letu 2018***

Računsko sodišče je izvedlo revizijo *pravilnosti poslovanja politične stranke* *Slovenska nacionalna stranka v letu 2018.*

*Cilj revizije* je bil izrek mnenja o pravilnosti poslovanja politične stranke Slovenska nacionalna stranka v letu 2018. Računsko sodišče je preverjalo skladnost poslovanja politične stranke Slovenska nacionalna stranka z Zakonom o političnih strankah in Zakonom o volilni in referendumski kampanji.

Računsko sodišče je o pravilnosti poslovanja politične stranke Slovenska nacionalna stranka v letu 2018 izreklo *mnenje s pridržkom,* ker:

* prispevkov pravnih oseb, ki jih je pridobila v nasprotju z Zakonom o volilni in referendumski kampanji, ni nakazala v humanitarne namene, kot so določeni v zakonu, ki ureja humanitarne organizacije;
* je s transakcijskega računa za redno poslovanje v nasprotju z Zakonom o volilni in referendumski kampanji poravnala stroške lokalnih volitev;
* stroškov volilnih kampanj ni poravnala iz pravega posebnega računa za volilno kampanjo, kot določa Zakon o volilni in referendumski kampanji.

Poleg tega nismo mogli pridobiti ustreznih in zadostnih dokazov, na podlagi katerih bi bilo mogoče potrditi, da:

* je bilo zbiranje prispevkov politične stranke Slovenska nacionalna stranka v primeru oglaševanja na LED-zaslonih skladno z Zakonom o političnih strankah in z Zakonom o volilni in referendumski kampanji;
* so bile storitve zakupa zunanjih oglasnih površin ter storitve oglaševanja, digitalne storitve in storitve plakatiranja opravljene skladno z Zakonom o volilni in referendumski kampanji.

Računsko sodišče ni zahtevalo predložitve odzivnega poročila, ker je politična stranka Slovenska nacionalna stranka že med revizijskim postopkom izvedla ustrezni popravljalni ukrep.

Ljubljana, 7. julija 2020